
Növény-pollinátor hálózatok különbözõ táji és agrárkezelési paraméterek függvényében

Az ökoszisztéma kutatások egyik fontos területe a pollináció, mint szabályozó szolgáltatás. A globális biodiverzitás csökkenés miatt sérülő rendszerek komoly problémát jelentenek, mivel a zárvatermők több mint 80%-a, és a gazdaságilag fontos növénytermelés harmada állati beporzást igényel. A mezőgazdasági művelés miatt egyre nagyobb nyomásnak kitett pollinátor közösségek vizsgálata ezért kiemelten fontos; funkcionális kapcsolatuk a növényekkel, a hálózattudomány eszközeivel jól vizsgálható.
Az erdélyi Szászföldön végzett kutatásunkban a topográfiai komplexitás, táji heterogenitás és a fás borítottság hatását vizsgáltuk szántók és gyepek pollinátor közösségeire, három tavaszi-nyári mintavétel alkalmával. A táji változók mellett figyelembe vettük a virágzó növényfajok és virágok számának hatását. A transzekt menti mintavételek során az észlelt pollinátorok egyedszámát taxonómiai és funkcionális alapon vontuk össze. Az egyes csoportok abundanciáját a táji és lokális léptékű változók függvényében, általános lineáris kevert modellekkel elemeztük. A megfigyelt pollinátor csoportok és az általuk látogatott növények kapcsolatrendszerét centralitás indexekkel vizsgáltuk.
A megfigyelt vadméhek és lepkék a gyepeken, míg a poszméhek és a zengőlegyek a szántókon voltak jelen nagyobb egyedszámban. Időbeli dinamikát tekintve a legkisebb májusban, a legnagyobb júliusban volt a vizsgált csoportok egyedszáma. A pollinátorok közül a fokszám eloszlás alapján a vadméhek tekinthetők minden mintavételi periódusban a leginkább kulcsfontosságú csoportnak, míg a mindhárom hónapban központinak számító növények centralitás értéke az egyes periódusok alatt váltakozó tendenciát mutatott.
A vadméhek magas centralitás értéke egyértelműen jelzi a csoport jelentőségét, míg a növények esetében a kulcsfontosságú fajok váltakozása a közösség szerkezetének szezonális dinamikájával magyarázható. A pollinációs rendszerek stabil fennmaradásának érdekében kiemelkedő figyelmet kell fordítani a hálózat egésze szempontjából központi szerepet betöltő növény és állatfajokra egyaránt, melyet például gazdagabb virágos vegetációjú területek agrártájban való megtartásával segíthetünk.



